নেতাজি-রহস্য সমাধানের প্রতিশ্রুতি দিয়েই ক্ষমতায় এসেছিলেন নরেন্দ্র মোদী। অন্তর্ধান সংক্রান্ত কেন্দ্রের হাতে থাকা গোপন ফাইলগুলি খতিয়ে দেখতে তিন সদস্যের একটি কমিটিও গড়েন মোদী। কিন্তু গত মাসেই রাজ্যের হাতে থাকা নেতাজি সংক্রান্ত সমস্ত ফাইল প্রকাশ করে কেন্দ্রকে পাল্টা চাপে ফেলে দেন মুখ্যমন্ত্রী মমতা বন্দ্যোপাধ্যায়। পাল্টা পদক্ষেপে নেতাজির পরিবারের সমস্ত সদস্যকে নিজের বাড়িতে আমন্ত্রণ জানান মোদী। প্রধানমন্ত্রীর সচিবালয় জানিয়েছে, বুধবার মোদীর বাসভবনে ওই বৈঠক হতে চলেছে। সরকারি সূত্রে খবর, ওই বৈঠকে নেতাজির পরিবারের জনা পঞ্চাশেক সদস্য উপস্থিত থাকতে পারেন। গত মাসে ‘মন কি বাত’ অনুষ্ঠানে ওই বৈঠকের কথা দেশবাসীকে নিজেই জানিয়েছিলেন প্রধানমন্ত্রী। মোদী বলেছিলেন, সম্ভবত এই প্রথম বার নেতাজি পরিবারের সকলে প্রধানমন্ত্রীর বাসভবনে আসছেন।